Teksti-tv on monille nykyään enemmänkin nostalginen muisto menneestä, mutta eihän se ole minnekään kadonnut: teksti-tv voi yhä hyvin, vaikkakaan ei porskuta aivan entiseen tapaan. Sen digitaalinen muoto ja rajoitukset ovat omalla tavallaan houkuttelevia myös taiteilijoille, joiden teksti-tv/teletext-teoksia esitetään Ylen teksti-tv:ssä 25.2.-25.4.2020 välisellä ajalla.

Kansainvälisten nykytaiteilijoiden luomaa teksti-tv-pikselitaidetta esitellään TART2020-digifestivaalin koostamassa kattauksessa Ylen teksti-tv-sivulta 820 alkaen.

Tv-ruuduille putkahtelee kaikkiaan 11 taiteilijan teoksia: Nadine Arbeiter (Saksa), Cordula Ditz (Saksa), Daniel Egg (Itävalta), Dan Farrimond (Iso-Britannia), Juha van Ingen (Suomi), Kathrin Günter (Saksa), Raquel Meyers (Espanja), Matthias Moos (Sveitsi), Niccolò Moronato (Italia), Jarkko Räsänen (Suomi) ja Seppo Renvall (Suomi).

Teosten aiheet käsittelevät yhteiskunnallisia ilmiöitä populaarikulttuurista biodiversiteettiin ja kryptovaluuttoista tarkkaavaisuushäiriöön. Festivaalin teokset nähtiin viime vuonna Itävallan ja Saksan yleisradioiden televisioverkoissa, sekä osana Ars Electronica-festivaalia Linzissä.

Teksti-tv:tä kohtaan on osoitettu viime aikoina kasvavaa mielenkiintoa. Esimerkiksi The Teletext Archaeologist -projekti kerää brittiläisten tv-kanavien teksti-tv-sivuja ja julkaisee niitä jatkuvasti kasvavassa kokoelmassaan. Myös suomalainen Kasettilamerit-yhteisö on viime aikoina ryhtynyt tutkimaan muinaisten suomalaisten teksti-tv-sivujen pelastamista.

Lisätietoja: www.teletextart.com – https://teletextarchaeologist.org/ – https://kasettilamerit.fi/ – http://www.fixc.fi/